Għaqda tal-Malti .td_uid_2_61a8cfeb9965d_rand.td-a-rec-img{text-align:left}.td_uid_2_61a8cfeb9965d_rand.td-a-rec-img img{margin:0 auto 0 0} Il-Kummissjoni Ewropea irtirat – almenu għalissa – dokument li kellu l-iskop li jservi ta' linja gwida dwar kif uffiċjali fi ħdan il-Kummissjoni Ewropea għandhom jikkomunikaw. Dan id-dokument bit-titlu 'Union of Equality' jaqa' taħt il-portafoll tal-Kummissarju Ewropew Maltija għall-Ugwaljanza, Helena Dalli. Naturalment, dan id-dokument qajjem diskussjoni kemxejn taħraq, mhux biss f'pajjiżna imma wkoll fi ħdan numru ta' Stati Membri oħra, fosthom l-Italja. Fuq il-media soċjali, partikolarment il-pjattaforma Facebook, ħafna kkummentaw kif permezz ta' dan id-dokument, l-awtoritajiet konċernati qed jippruvaw idgħajfu jew saħansitra kien hemm min qal li qed jipprovaw jeqirdu l-għeruq reliġjużi, kulturali, tradizzjonali u storiċi li nsibu fi ħdan bosta Stati Membri tal-Unjoni Ewropea. Oħrajn kitbu kif ma jistgħux jaqblu mal-linji gwida minħabba li se jdaħħlu ħafna burokrazija żejda għalxejn. Għal ħafna l-fatt li d-dokument ġie ritrat ifisser li l-buon sens rebaħ. L-ewwelnett, ma nistax nifhem kif avveniment b'elementi reliġjużi u kulturali jista' jdejjaq jew joffendi lil dak li jkun. Jekk jien immur f'nazzjon fejn għandhom kultura differenti, (sakemm ikun hemm rispett lejn id-dinjità tal-bniedem) mhux biss nirrispettaha, imma saħansitra ninteressaha ruħi u nitgħallem dwarha u mhux nipprova neqridha jew inġagħla tostor! Barraminnhekk, hemm ħafna u ħafna iktar issues pertinenti li għandha titkellem dwarhom l-UE. Il-problemi ekonomiċi fiż-żona Ewro, id-disparità bejn min hu għani ferm u l-bqija li qeda dejjem tiżdied, in-nuqqas ta' rule of law, in-nuqqas ta' opportunitajiet liż-żgħir, l-isfidi tal-bdiewa, ir-raħħala u s-sajjieda. Ħafna nies li niltaqa' magħhom, fil-kuntatt kontinwu li jkolli mal-elettorat, isostnu li min hu f'awtorità għandu jinżel mit-torri tal-avolju u jibda billi jifhem, jirrikonoxxi u jindirizza l-isfidi u l-problemi kbar li qed jiffaċċjaw in-nies kuljum… u mhux jiffokaw fuq jekk tgħidx "Il-Milied it-tajjeb" jew le! .td_uid_3_61a8cfeb99aa5_rand.td-a-rec-img{text-align:left}.td_uid_3_61a8cfeb99aa5_rand.td-a-rec-img img{margin:0 auto 0 0}